SKRIFTLIG FORESPØRGSEL P-3608/00

af Georg Jarzembowski (PPE-DE) til Kommissionen

(15. november 2000)

Om: Støtteprogram Media II biografvirksomhed

En biograf i Hamburg, som opfylder betingelserne for at modtage støtte i overensstemmelse med Media II-programmet, som udløber i år, forsøgte forgæves at modtage en økonomisk støtte i overensstemmelse med kriterierne, men dette mislykkedes, fordi den ikke er medlem af en europæisk biografsammenslutning. Det lykkedes heller ikke at blive optaget i en biografsammenslutning, fordi der er indført ubegrænset optagelsesstop.

På denne baggrund bedes Kommissionen oplyse:

1. Media II-programmet støtter kun biografvirksomheder, som er medlem af en biografsammenslutning. Hvilke betingelser skal en ansøger opfylde for at kunne deltage i en sammenslutning?

2. Hvorledes sikrer Kommissionen, at støtteberettigede biografvirksomheder uden forskelsbehandling får adgang til sammenslutningerne?

3. Såfremt Kommissionen ikke kan sikre adgang uden forskelsbehandling, foretrækker den da i forbindelse med udvælgelsen af sammenslutningerne dem, som garanterer adgang og tildeling af midler uden forskelsbehandling?

4. Hvorledes kan Kommissionen sikre, at en støtteberettiget ansøger modtager støtte, såfremt denne ikke får adgang til en sammenslutning?

5. Får biografvirksomheder, som endnu ikke har modtaget støtte, lejlighed til at ansøge om støtte inden for det nye Media Plus-program? Kan man kun ansøge over sammenslutninger, eller er der også mulighed for direkte støtte?

Svar afgivet på Kommissionens vegne af Viviane Reding

(9. januar 2001)

For at tilskynde til, at der vises europæiske film i de europæiske biografer, og at der udvikles udveksling af informationer og samarbejdsinitiativer mellem de biografer, der viser disse film, støtter Kommissionen inden for rammerne af programmet Media II sammenslutninger af biografer, der tilbyder en betydelig andel af europæiske film, især fra andre europæiske lande.

Kommissionen offentliggør hvert år en indkaldelse af forslag henvendt til disse sammenslutninger, hvis kriterier fastlægges i samarbejde med forvaltningsudvalget for Media-programmet (Media-udvalget). Kommissionen forelægger endvidere hvert år listen over de sammenslutninger, som den foreslår at udvælge, for Media-udvalget til udtalelse.

1. Under hensyntagen til det dobbelte mål dels at støtte biografer, der viser en betydelig andel af europæiske film, og dels at tilskynde til, at de slutter sig sammen, støtter Kommissionen sammenslutninger af biografer, der opfylder de kriterier, der er fastlagt i indkaldelsen af forslag, på grundlag af disse sammenslutningers retningslinjer. De udvalgte sammenslutninger af biografer vælger hvert år under hensyntagen til den finansielle støtte, Kommissionen yder i samråd med Media-udvalget, de nye biografer, der kan tilslutte sig sammenslutningen. Tilsvarende ekskluderer sammenslutningerne hvert år biografer, der ikke eller ikke længere opfylder de betingelser, der er opstillet i deres retningslinjer, og derved åbnes der mulighed for, at nye biografer kan optages i sammenslutningen.

2. Inden for rammerne af de årlige indkaldelser af forslag, som Kommissionen udsender, forelægger sammenslutningerne listen over deres medlemmer samt listen over de biografer, det foreslås at ekskludere fra sammenslutningen, og listen over nye biografer, der bør inddrages i sammenslutningen. Sammenslutningernes adgangskriterier skal være objektive, og Kommissionen kontrollerer kriteriernes objektivitet og deres anvendelse. Inddragelsen af nye biografer i sammenslutninger, der modtager støtte, afhænger imidlertid bl.a. af det budget, Kommissionen har til rådighed til støtte for biograferne. Som i forbindelse med alle andre indkaldelser af forslag kræver den begrænsede budgetramme, Kommissionen råder over til formålet, en udvælgelse i forbindelse med tildeling af støtten, og således en begrænsning af antallet af ansøgninger om optagelse i de sammenslutninger, der modtager støtte. Mellem 1996 og 2000 steg den støtte, der blev givet til biografsammenslutninger, fra 3 500 000 EUR til 4 900 000 EUR, og antallet af biografer, der modtog støtte gennem sammenslutninger, steg fra 189 i 1996 (med i alt 466 sale) til 424 i 2000 (med i alt 1 041 sale). Optagelse i disse sammenslutninger afhænger endvidere af de prioriteter, Kommissionen har fastlagt i samarbejde med Media-udvalget, og som fremgår af retningslinjerne for indkaldelsen af forslag. Inden for disse rammer og med henblik på at respektere de bestemmelser i Rådets afgørelse om oprettelse af Media II-programmet, ifølge hvilke Kommissionen skal føre tilsyn med, at deltagelsen i programmet bliver geografisk afbalanceret og genspejler den europæiske kulturs mangfoldighed, skal inddragelsen af nye biografer i sammenslutningerne i første række tage sigte på at inddrage byer og regioner, der endnu ikke dækkes af sammenslutningen. Dette er baggrunden for, at der, fordi der allerede findes tre biografer (med otte sale) i Hamburg, der modtager støtte gennem de eksisterende sammenslutninger, er blevet givet prioritet til tyske ansøgninger, der blev indsendt fra nye byer eller byer, der endnu er svagt repræsenteret i nettene (som f.eks. Leipzig, Ludwigsburg og Essen).

I denne forbindelse ønsker Kommissionen at gøre det ærede medlem opmærksom på, at der ikke findes et ubegrænset optagelsesstop for optagelse i en biografsammenslutning. Efter en periode, hvor der er sket en betydelig udvidelse af de understøttede sammenslutninger, har Kommissionen besluttet for år 2000, under hensyntagen til grænserne for programmets budgetressourcer, at suspendere en yderligere udvidelse af de pågældende sammenslutninger (med undtagelse af optagelse af nye biografer i stedet for andre, der ekskluderes af sammenslutningerne, fordi de ikke opfylder deres forpligtelser).

3. På de betingelser, der fremgår af de foregående afsnit, vælger Kommissionen fortrinsvis at støtte de sammenslutninger, der sikrer, at nye biografer får rimelige adgangsbetingelser på grundlag af en objektiv ordning for evaluering af nye ansøgninger.

4. Da budgetmidlerne er begrænsede, har Kommissionen ikke mulighed for at garantere, at enhver ansøger, der opfylder de mindstekrav, der er fastlagt i retningslinjerne, vil kunne modtage støtte. Kommissionen sikrer sig på den anden side, at den udvælgelsesprocedure, der fastlægges af de sammenslutninger, der modtager støtte, er klar og objektiv, og at den gennemføres i overensstemmelse med de retningslinjer, der er godkendt for disse sammenslutninger.

5. Støtten til biografer, der viser europæiske film, er en af de aktioner, der er fastsat i Media Plus-programmet, på samme måde som støtten til sammenslutningerne. Hvordan denne aktion tilrettelægges (direkte støtte eller støtte gennem en sammenslutning), afgøres i samråd med programudvalget for Media Plus, da dette udvalg skal udtale sig herom i sin egenskab af forvaltningsudvalg.